b"\n_START_ARTICLE_\nStuart O'Grady\n_START_SECTION_\nBiografia\n_START_PARAGRAPH_\nNascut a Adelaida, en el si d'una fam\xc3\xadlia de ciclistes, va comen\xc3\xa7ar practicant el ciclisme en pista. El seu primer \xc3\xa8xit internacional fou la medalla de plata als Jocs Ol\xc3\xadmpics de 1992 en la prova de persecuci\xc3\xb3 per equips, junt a Brett Aitken, Stephen McGlede i Shaun O'Brien. El 1996 va guanyar dues medalles de bronze, en persecuci\xc3\xb3 per equips, junt a Brett Aitken, Timothy O'Shannessey i Dean Woods i en puntuaci\xc3\xb3. _NEWLINE_El 1995 va signar el seu primer contracte professional amb l'equip Gan, posteriorment reconvertit en el l'equip Cr\xc3\xa9dit Agricole. Al Tour de Fran\xc3\xa7a de 1998 va guanyar una etapa i dugu\xc3\xa9 el mallot groc durant tres etapes. El 2001 torn\xc3\xa0 a vestir el mallot groc durant cinc etapes i lluit\xc3\xa0 frec a frec amb Erik Zabel per a l'obtenci\xc3\xb3 del mallot verd dels punts, mallot que finalment guany\xc3\xa0 l'alemany en la darrera etapa. _NEWLINE_Fitxat per l'equip Cofidis el 2004 per tal de concentrar-se en les cl\xc3\xa0ssiques de primavera (sobretot la Par\xc3\xads-Roubaix i el Tour de Flandes), O'Grady va tenir un comen\xc3\xa7ament de temporada dif\xc3\xadcil per culpa d'una costella fracturada i, sobretot, l'assumpte de dopatge en qu\xc3\xa8 es va veure immers el seu equip. Al Dauphin\xc3\xa9 Lib\xc3\xa9r\xc3\xa9 guany\xc3\xa0 dues etapes i la classificaci\xc3\xb3 per punts i al Tour de Fran\xc3\xa7a va guanyar una etapa. Als Jocs Ol\xc3\xadmpics va guanyar la medalla d'or en la prova de l'americana, junt a Graeme Brown. Finalitz\xc3\xa0 la temporada amb la vict\xc3\xb2ria a la HEW Cyclassics._NEWLINE_Al Tour de Fran\xc3\xa7a de 2005 O'Grady torn\xc3\xa0 a quedar en segona posici\xc3\xb3 de la classificaci\xc3\xb3 per punts, rere Thor Hushovd. A final de temporada va signar un contracte d'un any amb Bjarne Riis per c\xc3\xb3rrer el 2006 al Team CSC. Aquesta fou una temporada marcada per les lesions, en qu\xc3\xa8 no assoleix cap triomf destacable. _NEWLINE_El 2007 arrib\xc3\xa0 la seva principal vict\xc3\xb2ria en ruta, en convertir-se en el primer australi\xc3\xa0 a guanyar la Par\xc3\xads-Roubaix._NEWLINE_Despr\xc3\xa9s de participar en el seu 17\xc3\xa8 Tour de Fran\xc3\xa7a de manera consecutiva, va decidir posar punt final a la seva carrera esportiva en acabar l'edici\xc3\xb3 del 2013. El 24 de juliol de 2013 va admetre en una entrevista al diari The Advertiser haver consumit EPO durant el Tour de Fran\xc3\xa7a de 1998.  L'endem\xc3\xa0 el Comit\xc3\xa8 Ol\xc3\xadmpic Australi\xc3\xa0 va demanar a O'Grady deixar la Comissi\xc3\xb3 d'Atletes de la qual formava part."